钦定古今图书集成/明伦汇编/氏族典/第163卷 > 《廖用贤尚友录》 > 桓温
## 钦定古今图书集成/明伦汇编/氏族典/第163卷 > 《廖用贤尚友录》 > 桓温

按《晋书桓温传》：“温字元子，宣城太守彝之子也。生未
期，温峤见之曰：‘此儿有奇骨，可试使啼’。及闻其声，曰：
‘真英物也’。彝以峤所赏，故遂名之曰温。峤笑曰：‘果尔，
后将易吾姓也’。彝为韩晃所害，泾令江播豫焉。温年
十五，志在复仇。至年十八，会播终，子彪兄弟三人居
丧，温诡称吊宾，得进刃彪于庐中，并追二弟杀之，时”
人称焉。选尚南康长公主，拜驸马都尉，袭爵万宁男，
除琅琊太守，累迁徐州刺史。庾翼荐于明帝，以为都
督荆梁四州诸军事、安西将军、荆州刺史、领护南蛮
校尉、假节。时李势微弱，温志在立勋于蜀。永和二年，
率众西伐，势降，温还江陵，进位征西大将军、开府，封
临贺郡公。及石季龙死，温欲率众北征，先上疏求朝
廷议水陆之宜，久不报。时知朝廷杖殷浩等以抗己，
温甚忿之。声言北伐，拜表便行，顺流而下。行达武昌，
众四五万，内外噂𠴲，人情震骇。简文帝时为抚军，与
温书，温即回军还镇，进位太尉，固让不拜。时殷浩至
洛阳，修复园陵，经涉数年，屡战屡败，器械都尽。温复
进督司州，因朝野之怨，乃奏废浩，自此内外大权一
归温矣。温遂统步骑四万征关中，进至霸上，居人皆
持牛酒迎温于路，耆老感泣曰：“不图今日复见官军！”
初，温恃麦熟，取以为军资，而健芟苗清野，军粮不属，
收三千馀口而还。母孔氏卒，上疏解职，欲送葬宛陵，
诏不许。葬毕视事，欲修复园陵，移都洛阳，表疏十馀
上，不许。进温征讨大都督、督司冀二州诸军事，委以
专征之任。温自江陵北伐姚襄，败，奔平阳。温屯故太
极殿前，徙入金墉城，谒先帝诸陵。陵被侵毁者，皆缮
复之，兼置陵令，遂旋军。升平中，改封南郡公，改授并、
司、冀三州。以交广辽远，罢都督。温表辞不受。又加侍
中、大司马、都督中外诸军事、假黄钺。上疏陈便宜七
事，有司皆奏行之。寻加羽葆鼓吹，置左右长史、司马、
从事中郎四人。复率舟军进合肥，加扬州牧、录尚书
事，使侍中颜旄宣旨，召温入参朝政。温至赭圻，诏又
使尚书车灌止之。温遂城赭圻，固让内录，遥领扬州
牧。属鲜卑攻洛阳，简文帝时辅政，会温于洌洲议征
讨事，温移镇姑孰，会哀帝崩，事遂寝。温以雄武专朝，
窥觎非望。太和四年，又上疏悉众北伐，慕容垂距之，
温军败绩。温既负其才力，久怀异志，欲先立功河朔，
还受九锡，既逢覆败，名实顿减。于是参军郄超进废
立之计，温乃废帝而立简文帝，多所废徙，诛庾倩、殷
涓、曹秀等。是时温威势翕赫，侍中谢安见而遥拜之。
及帝崩，温入朝赴山陵，内外怀惧。既至，拜高平陵，左
右觉其有异。既登车，谓从者曰：“先帝向遂灵见。”既不
述帝所言，故众莫之知，但见将拜时频言“臣不敢”而
已。又问左右殷涓形状，答者言肥短，温云：“向亦见在
帝侧。”因遇疾薨，年六十二。